Kynisk it-guru: »Internettet er basalt set noget lort«

It-branchen er storleverandør af tekniske løsninger, der forandrer verden. Men kun til det bedre? John S. Nolan, britisk it-sværvægter, sender en maskingeværsalve gennem branchen.

GOTO Copenhagen 2012 Britiske John S. Nolan er æresmedlem af det anerkendte datalogiselskab ACM og har mange års erfaring med it i blandt andet finanssektoren. Og så er han i øvrigt rigtig godt gammeldags træt.

Træt af nye, teknologiske landvindinger, der ender med at gøre os dummere, mere stressede, og som sættes i verden uden at tænke på konsekvenserne for mennesker.

Telefonen, fjernsynet, internettet, smartphones. På den ene side teknologier, de færreste af os vil undvære. På den anden side tidsrøvere, som langt hen ad vejen kun benyttes til reality-fjernsyn, intetsigende blogging og mobil-apps med bølgende bryster og skvulpende fadøl.

John S. Nolan havde taget den kyniske hat på og leverede et timelangt rant med overskriften 'Is it just me, or is everything shit?' onsdag på udviklerkonferencen GOTO Copenhagen 2012.

Hans helt store spørgsmål lød: Hvorfor tænker it-branchen ikke mere over, hvilke konsekvenser dens produkter har for mennesker.

»Jeg vil være kynisk og spørge om prisen, ikke værdien. Internettet er basalt set noget lort. Jeg kan ikke finde de ting, jeg egentlig har brug for, og jeg bruger tid på at læse udgivelser af folk, som har tænkt 10 minutter over et emne,« sagde John S. Nolan med et meget stort glimt i øjet.

Tonen undervejs var humoristisk, og det smittede hurtigt af på publikum.

Også telefonens udvikling fra en dims, der stod på et bord i hjørnet og ringede en gang i mellem, til nu at være et frådende multimediemonster med internetforbindelse og videokamera, fik et par ord med på vejen:

»Vi lagde dem ud i det offentlige rum med telefonbokse, og senere var der så en, der opfandt mobiltelefonen. Så nu kunne alle andre menneskers forstyrrelser også forstyrre dig. Så tilføjede vi dataforbindelse og internet til den. Og så var der en californisk nørd (afdøde Apple-boss Steve Jobs, red.), der besluttede at gøre den cool. Men den pris, vi betaler for det, har vi aldrig rigtig diskuteret,« sagde John S. Nolan.

It-branchen består af 'wonkers'

Efter at have sparket smartphones, internettet og den slags til hjørne fortsatte John S. Nolan med teknikerne og softwareudviklerne:

»Vi kører rundt i den samme samme rille med diskussioner om funktionsorienterede sprog og objektorientering, som vi gjorde for 30 år siden,« sagde John S. Nolan og fortsatte med at kritisere kompleksiteten af moderne it:

»Du har IDE'er (udviklingsmiljøer, red.), tredjepartsbiblioteker, du har mange forskellige OS'er. Du har pair programming og automatiserede test, som vist nok handler om, at man skal skrive koden to gange. Det er da fint nok, hvis man gerne vil holde udviklerne væk fra gadehjørnerne,« konstaterede John S. Nolan, efterfulgt af latter fra publikum.

John S. Nolan brugte betegnelsen wonker om en person i it-branchen, som fokuserer alt for meget på sit eget felt. For eksempel scrum.

Han mener, at branchen som helhed fokuserer for meget på, hvad der kan lade sig gøre frem for konsekvenserne af det.

Han gav et eksempel med et fiktivt reality-show, hvor folk hjemme i stuerne kan stemme på, hvilken vej et tog skal køre ved et sporskifte. For enden af det ene spor står et menneske, for enden af det andet står der tre.

Hvem skal lade livet? Og ville de tilstedeværende publikummer gå med til at udvikle den tekniske løsning bag reality-programmet?

»Spørgsmålet her er, hvordan kan vi bruge 'the wisdom of the crowds' gennem et webinterface. Ville I lave det? Selvfølgelig ville I det. Vi spørger aldrig, hvad prisen er moralsk set for det, vi laver i branchen,« sagde John S. Nolan.

Publikum: Evolution er amoralsk

Flere publikummer havde indvendinger efter foredraget. En mente, at it-firmaer ofte siger ja til at lave en løsning af frygt for, at anden virksomhed i stedet gør det. Altså simpel konkurrence.

En anden indvendte, at evolution grundlæggende er amoralsk, men alligevel er med til at udvikle os.

»Som branche snakker vi ikke om etik og moral. Min frygt er, at vi ikke overvejer konsekvenserne af vores løsninger,« sagde John S. Nolan.

En tilhører ville vide, hvor det så efterlader branchen:

»Wonking, men vi wonker omkring de forkerte ting,« svarede John S. Nolan.

Over for Version2 erkender John S. Nolan, at han ikke har nogen grydeklar opskrift på at ændre tingenes tilstand.

»Jeg kender ikke selv svaret, men jeg ved godt, hvilket spørgsmål man skal stille. Og det kan jeg for eksempel gøre på en konference som denne,« siger John S. Nolan til Version2.

Version2 er mediepartner på GOTO Copenhagen 2012, der finder sted 21.-23. maj.